CELEX: 32014R1260
Language: mt
Date: 2014-11-25 00:00:00
Title: Regolament ta' Implimentazzjoni tal-Kummissjoni (UE) Nru 1260/2014 tal- 25 ta' Novembru 2014 li jiffissa tnaqqis b'rata fissa għad-dazju tal-importazzjoni għas-sorgu fi Spanja importat minn pajjiżi terzi

26.11.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 339/5
            
         REGOLAMENT TA' IMPLIMENTAZZJONI TAL-KUMMISSJONI (UE) Nru 1260/2014
   tal-25 ta' Novembru 2014
   li jiffissa tnaqqis b'rata fissa għad-dazju tal-importazzjoni għas-sorgu fi Spanja importat minn pajjiżi terzi
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 180 tiegħu,
   Billi:
   
               (1)
            
            
               Skont il-ftehimiet konklużi fi ħdan il-kuntest tan-negozjati kummerċjali multilaterali taċ-Ċiklu tal-Urugwaj (2), l-Unjoni impenjat ruħha li tippermetti lil Spanja timporta l-ammont ta' 300 000 tunnellata sorgu kull sena.
            
         
               (2)
            
            
               Bejn l-1 ta' Jannar 2014 u l-15 ta' Lulju 2014, il-perjodu li matulu d-dazju tal-importazzjoni għas-sorgu ġie stabbilit bħala EUR 0 kull tunnellata, skont ir-Regolament tal-Kummissjoni (UE) Nru 642/2010 (3), fi Spanja ġew importati 41 580 tunnellata sorgu. Mis-16 ta' Lulju 2014, u wara l-introduzzjoni mill-ġdid ta' dazju tal-importazzjoni ta' aktar minn żero għas-sorgu skont ir-Regolament (UE) Nru 642/2010, ma ġie importat ebda sorgu fi Spanja.
            
         
               (3)
            
            
               L-Artikolu 6 tar-Regolament (KE) Nru 1296/2008 tal-Kummissjoni (4) jistipola li jista' jiġi applikat tnaqqis għad-dazju tal-importazzjoni stabbilit skont ir-Regolament (UE) Nru 642/2010 sabiex ikun żgurat li l-kwoti tal-importazzjoni jiġu utilizzati b'mod sħiħ.
            
         
               (4)
            
            
               B'kunsiderazzjoni għall-kundizzjonijiet tas-suq tas-sorgu, partikolarment għall-fatt li l-prezz tas-sorgu fis-suq globali huwa ogħla b'mod sinifikanti minn dak tal-qamħ, jeħtieġ li jiġi applikat tnaqqis b'rata fissa ta' 100 % tad-dazju tal-importazzjoni stabbilit skont ir-Regolament (UE) Nru 642/2010.
            
         
               (5)
            
            
               Il-miżuri previsti f'dan ir-Regolament huma konformi mal-opinjoni tal-Kumitat għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   1.   Fir-rigward tal-bilanċ disponibbli tal-kwantitajiet tas-sorgu li jrid jiġi impurtat fi Spanja skont il-kwota tariffarja miftuħa fl-1 ta' Jannar 2014, it-tnaqqis b'rata fissa tad-dazju tal-importazzjoni għas-sorgu msemmi fl-Artikolu 6 tar-Regolament (KE) Nru 1296/2008 hija stabbilita għal 100 % tad-dazju tal-importazzjoni stabbilit skont ir-Regolament (UE) Nru 642/2010.
   2.   Għandhom japplikaw id-disposizzjonijiet tar-Regolament (KE) Nru 1296/2008.
   Artikolu 2
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Ir-Regolament għandu jiskadi fil-31 ta' Diċembru 2014.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-25 ta' Novembru 2014.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 671.
   
      (2)  ĠU L 336, 23.12.1994, p. 22.
   
      (3)  Ir-Regolament tal-Kummissjoni (UE) Nru 642/2010 tal-20 ta' Lulju 2010 dwar regoli ta' applikazzjoni għar-Regolament tal-Kunsill (KE) Nru 1234/2007 dwar id-dazju ta' importazzjoni fis-settur taċ-ċereali (ĠU L 187, 21.7.2010, p. 5).
   
      (4)  Ir-Regolament tal-Kummissjoni (KE) Nru 1296/2008 tat-18 ta' Diċembru 2008 dwar regoli dettaljati għall-applikazzjoni ta' kwoti ta' tariffi għall-importazzjoni ta' qamħirrum u sorgu fi Spanja u importazzjoni ta' qamħirrum fil-Portugall (ĠU L 340, 19.12.2008, p. 57):